รัฐบาลไทย-ข่าวทำเนียบรัฐบาล-ธ.ก.ส. หนุน TABCO และ ITG  เชื่อมโยงตลาดสินค้าเกษตรผ่าน E-Commerce
วันพุธที่ 25 กรกฎาคม 2561
ธ.ก.ส. หนุน TABCO และ ITG  เชื่อมโยงตลาดสินค้าเกษตรผ่าน E-Commerce
ธ.ก.ส. หนุน TABCO สร้างช่องทางการจําหน่ายสินค้าเกษตร พร้อมร่วมมือกับ ITG เชื่อมโยง จําหน่ายสินค้าผ่าน E-Commerce Platform ตอบโจทย์สังคมเทคโนโลยี 4.0
ธ.ก.ส. หนุน TABCO สร้างช่องทางการจําหน่ายสินค้าเกษตร พร้อมร่วมมือกับ ITG เชื่อมโยง จําหน่ายสินค้าผ่าน E-Commerce Platform ตอบโจทย์สังคมเทคโนโลยี 4.0 นําร่อง ข้าวสาร หมอน ยางพารา กาแฟ ผลิตภัณฑ์ชุดของขวัญจากชุมชน พร้อมสินค้า SMAEs หลากหลายรูปแบบสู่ผู้บริโภค จบทุกกระบวนการเพียงปลายนิ้วสัมผัส ตั้งเป้าจําหน่ายสินค้ากว่า 10,000 ล้านบาท
วันนี้ ( 25 กรกฎาคม 2561) ณ ธนาคารเพื่อการเกษตรและสหกรณ์การเกษตร ( ธ.ก.ส.) สํานักงานใหญ่ บางเขน นายสุรชัย รัศมี ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เป็นประธานและสักขีพยาน ในพิธีลงนามบันทึกความร่วมมือทางธุรกิจ ระหว่าง นายส่งเสริม ศักดิ์สิทธิ์ ผู้จัดการบริษัท ไทยธุรกิจเกษตร จํากัด (TABCO) กับ นายนันท์ เนตรรัตน์ รองกรรมการผู้จัดการ บริษัท อินฟอร์เมชั่น เทคโนโลยี กรุ๊ป จํากัด (ITG) เพื่อนําสินค้าเกษตร ผลิตภัณฑ์ SMAEs ตลอดทั้งสินค้าจากชุมชนไปจัดจําหน่ายผ่านช่องทาง E-Commerce Platform เพิ่มความสะดวกแก่ผู้บริโภคและเพิ่มโอกาสทางการตลาดให้เกษตรกร
นายสุรชัย รัศมี ผู้ช่วยผู้จัดการ ธ.ก.ส.กล่าวว่า ธ.ก.ส.มีบทบาทหน้าที่ในการอํานวยสินเชื่อให้แก่เกษตรกร กลุ่มเกษตรกร วิสาหกิจชุมชน สหกรณ์การเกษตร และผู้ประกอบการ SMAEs พร้อมทั้งการพัฒนาศักยภาพชุมชนแบบบูรณการ ในการสร้างความยั่งยืนให้กับเศรษฐกิจฐานราก การสร้างความเข้มแข็งทั้งในกระบวนการผลิตและการตลาด โดยเชื่อมโยงตลาดสินค้าเกษตรผ่าน E-Commerce การใช้เทคโนโลยีสร้างโอกาสและช่องทาง ให้เกษตรกรได้ขายสินค้าในราคาที่เป็นธรรม นําสินค้าคุณภาพซึ่งเป็นที่นิยมและเป็นสินค้าจากเกษตรผู้ผลิตโดยตรง ออกสู่ตลาดและรองรับความต้องการของผู้บริโภคในยุคเทคโนโลยี 4.0 ซึ่งการลงนามในครั้งนี้ ถือเป็นความร่วมมือทางธุรกิจที่อํานวยความสะดวกและก่อให้เกิดประโยชน์แก่กลุ่มเป้าหมาย คือเกษตรกรซึ่งเป็นคนส่วนใหญ่ของประเทศ ให้ได้รับโอกาสในการพัฒนาศักยภาพการผลิตและการตลาด รองรับการแข่งขัน ช่วยสร้างความมั่นคงในเรื่องรายได้ และการพัฒนาคุณภาพชีวิตที่ดีขึ้นของเกษตรกร
ด้านนายส่งเสริม ศักดิ์สิทธิ์ ผู้จัดการบริษัท ไทยธุรกิจเกษตร จํากัด (TABCO) กล่าวว่า รู้สึกยินดีเป็นอย่างยิ่งที่บริษัท ITG จะเข้ามาร่วมสนับสุนนช่องทางการตลาดให้กับเกษตรกร ทั้งนี้ในส่วนของ TABCO ซึ่งเป็นบริษัทที่ถือหุ้นโดยสหกรณ์การเกษตรเพื่อการตลาดลูกค้า ธ.ก.ส. (สกต.) ทั้ง 77 จังหวัดทั่วประเทศ มีความพร้อมที่จะนําผลผลิตทางการเกษตร อาทิ ข้าว A-rice หมอนยางพารา กาแฟ ผลิตภัณฑ์ชุดของขวัญ และผลิตภัณฑ์จากชุมชน อีกกว่า 200 รายการ มาจัดจําหน่ายผ่านระบบ E-Commerce โดยจะทําหน้าที่อํานวยความสะดวกในการรวบรวมผลผลิตรวมถึงสินค้าจากชุมชน เกษตรกร สถาบันเกษตรกร เพื่อรองรับระบบการสั่งซื้อสินค้ากับบริษัท อินฟอร์เมชั่น เทคโนโลยี กรุ๊ป จํากัด
ทั้งนี้ TABCO มีเป้าหมายที่จะจําหน่ายสินค้า คิดเป็นมูลค่ารวมกว่า 10,000 ล้านบาท ซึ่งการจําหน่ายสินค้าผ่านระบบ E-Commerce ถือเป็นอีกช่องทางสําคัญในการสนับสนุนให้มีการกระจายสินค้าจากเกษตรกรผู้ผลิตส่งตรงไปยังผู้บริโภคได้อย่างรวดเร็วทันต่อความต้องการเพียงปลายนิ้วสัมผัส อันนําไปสู่การสร้างรายได้ที่มั่นคงให้กับเกษตรกร
ด้านนายนันท์ เนตรรัตน์ รองกรรมการผู้จัดการ บริษัท อินฟอร์เมชั่น เทคโนโลยี กรุ๊ป จํากัด กล่าวว่า มีความยินดีที่ได้ร่วมสนับสนุนด้านการตลาดให้กับสินค้าเกษตร รวมถึงผลิตภัณฑ์ SMAEs จากเกษตรกรและชุมชน ไปยังผู้ซื้อ โดยผ่านระบบ E-Commerce Platform ของบริษัท ซึ่งประกอบด้วย 3 ส่วนหลัก ๆ คือ E-Order โดยเป็นช่องทางในการเชื่อมต่อกับ On-line Market หรือ Social Media ต่าง ๆ รวมถึงเป็นช่องทางจัดจําหน่ายผ่าน Supply Chain ของกลุ่มลูกค้าเป้าหมาย E-Payment โดยเชื่อมต่อด้านการเงินกับธนาคารในทุกขั้นตอน ตั้งแต่การจ่ายชําระค่าสินค้าและบริการ การแจ้งหนี้ การเรียกเก็บ และ E-Logistics คือ การบริหารคําสั่งซื้อ (Order Managements) กับระบบงานด้านขนส่งแบบ (B2B/Systems to Systems) เพื่อให้บริการมีความรวดเร็ว สะดวก รวมถึงสามารถติดตามตรวจสอบสถานะการขนส่งและการเชื่อมโยงกับระบบเก็บเงินปลายทาง (COD : Cash On Delivery) ทั้งการโอนเงินและส่งคืนเงิน ในกรณีที่ผู้ซื้อใช้บริการเรียกเก็บเงิน ณ จุดนําจ่าย ได้อย่างมีประสิทธิภาพ ซึ่งถือเป็นการพัฒนาระบบการจําหน่ายสินค้าที่ทันสมัยและตอบโจทย์ความต้องการของผู้บริโภคได้เป็นอย่างดี